[pic] | EUROOPAN YHTEISÖJEN KOMISSIO |

Bryssel 12.11.2008

KOM(2008) 692 lopullinen

KOMISSION TIEDONANTO NEUVOSTOLLE JA EUROOPAN PARLAMENTILLE

Talousarvioon sisältymättömät komission entisen Economatin tilit

KOMISSION TIEDONANTO NEUVOSTOLLE JA EUROOPAN PARLAMENTILLE

Talousarvioon sisältymättömät komission entisen Economatin tilit

1. JOHDANTO

Vuoteen 2000 asti henkilöstömyymälän, jäljempänä ’Economat’, tilejä hallinnoitiin talousarvion ulkopuolella ja niitä pidettiin yksityisessä pankissa. Economatin toimintaa valvoi CPRE (ravintoloiden ja Economat-myymälöiden pariteettikomitea). Tuonaikaisten tavanomaisten budjettikohtien ja talousarviokirjanpidon järjestelmien katsottiin soveltuvan huonosti varainhoitoon tuloja tuottavalla rakenteella, jonka toimintaan kuuluivat päivittäiset tilaukset, toimitukset, maksut ja perintätoimet.

Vuosien kuluessa Economatille kertyi toimintaylijäämää, jota karttui pankkitileille muun muassa siksi, että etenkin alkuvaiheessa, jolloin myymälä toimi komission johdolla, sen ei tarvinnut maksaa vuokraa eikä yleishyödyllisiä palveluja ja osa henkilökunnasta ja hallinnollisesta tuesta osoitettiin sen toimintaan vastikkeetta.

Vuonna 2002 komissio päätti muuttaa toimintatapaa ja Economat ulkoistettiin tarjouskilpailun tuloksena Delhaizelle maksua vastaan. Kun Delhaize aloitti toimintansa, Economatin varastot myytiin sille ja myyntitulot talletettiin samoille tileille.

Siitä lähtien tileillä olevat varat ovat tuottaneet korkoa, ja nyt on käytettävissä noin 2,7 miljoonaa euroa.

2. EUROSTAT-KRIISIN YHTEYDESSÄ TOTEUTETTUJEN TOIMENPITEIDEN VAIKUTUKSET

Poikkeavan tilanteen korjaamiseksi komission tilintarkastaja teki Eurostat-kriisin jälkeen kesällä 2005 aloitteen pankkitilien, joita hän itse ei ollut avannut mutta joilla oli komission varoja, inventoimiseksi.

Tällöin tilintarkastaja päätti, että varat joko siirrettäisiin talousarvioon, jos tilin olemassaololle ei enää olisi perusteita, tai tili sisällytettäisiin komission kirjanpitoon, jos sen säilyttäminen olisi vielä tarpeen.

Hän katsoi, että tilanne oli entisen Economatin tilien (yksi säästö- ja yksi sekkitili) osalta selvä eli niiden säilyttämiselle ei enää ollut perusteita, minkä vuoksi ne oli lopetettava ja varat oli siirrettävä yhteisön talousarvioon.

Tilit ovat Fortis-pankissa, ja niillä on varoja seuraavasti (30. kesäkuuta 2008):

- Fortis 210-0339286-32 27 532 euroa

- Fortis 047-0610357-16 2 705 824 euroa

eli yhteensä 2 733 356 euroa. Tilejä hallinnoivat yhteisesti infrastruktuuri- ja logistiikkatoimisto (OIB) ja budjettipääosasto (BUDG), ja tileihin liittyvä nimenkirjoitusoikeus on tietyillä budjettipääosaston virkamiehillä.

3. VAROJEN KÄYTÖN YLEISET PERIAATTEET

Koska tileillä olevien varojen lähde on ylijäämä toiminnasta, jossa on ollut kyse henkilöstöön kuuluvien ja heidän perheidensä varojenkäytöstä, pyydettiin henkilöstön ja hallinnon pääosastoa (ADMIN) määrittelemään tietty määrä hankkeita, jotka täyttäisivät seuraavat edellytykset:

- hankkeiden periaatteen olisi oltava nykyisten budjettikohtien selvitysosan mukaisia

- hankkeiden olisi oltava luonteeltaan sosiaalisia ja niistä olisi oltava hyötyä henkilöstölle joko suoraan tai välillisesti

- hankkeet olisi voitava rahoittaa kertainvestoinneilla, eikä niiden jatkuminen saisi edellyttää myöhempinä vuosina enää uusia menoja budjettivarojen tai henkilöstöresurssien muodossa.

4. EHDOTETUT HANKKEET: PÄÄTÖKSENTEKOPROSESSI

Syyskuussa 2006 henkilöstön ja hallinnon pääosasto laati luettelon hankkeista ja pyysi 6. marraskuuta 2006 lausuntoa COPAS:lta. COPAS keskusteli pyynnöstä ja hankeluetteloehdotuksesta ja antoi lausuntonsa henkilöstön ja hallinnon pääosastolle 2. toukokuuta 2007. COPAS antoi kustakin hankkeesta myönteisen tai kielteisen lausunnon ja ehdotti lisäksi tutkittavaksi myös joitakin muita hankkeita.

Toukokuun 15. päivänä 2007 Euroopan parlamentin varapuhemies Gérard Onesta esitteli henkilöstön ja hallinnon pääosastolle hankkeen, joka koski Euroopan parlamentin kuntokeskuksen täydellistä uudistamista, ja selosti toimintatapaa, jolla keskuksen pitäminen ulkoistettaisiin sopimuksen perusteella julkisen hankintamenettelyn kautta kolmannelle osapuolelle voitonjakomekanismiin maksettavaa maksua vastaan. Tuotot jaettaisiin keskuksen toimintaan osallistuvien toimielinten kesken. Henkilöstön ja hallinnon pääosasto ilmaisi periaatteellisen kiinnostuksensa pyytäen vielä lisätietoja ja esitti Gérard Onestalle luettelon kysymyksiä 6. kesäkuuta 2007. Syyskuun 24. päivänä 2007 henkilöstön ja hallinnon pääosasto sai Euroopan parlamentin hallinnolta lisätietoja, osittaisen vastauksen kysymyksiin sekä pyynnön, että pääosasto selventäisi kantaansa mahdolliseen osallistumiseen. Lisätietoja saatiin vielä myöhemmin 5 jaksossa tarkoitetun menestyksellisen tarjouskilpailun jälkeen.

Kesäkuussa 2008 henkilöstön ja hallinnon pääosasto laati lopullisen luettelon, joka käsitti neljä hanketta. Yksi hankkeista sisältyi sen alkuperäiseen luetteloon ja siitä COPAS oli antanut myönteisen lausunnon, kaksi oli COPAS:n itsensä ehdottamaa hanketta ja yksi Euroopan parlamentin kanssa toteutettava hanke. Viimeksi mainittu hanke esiteltiin COPAS:lle 6. kesäkuuta 2008 ja paikalliselle henkilöstökomitealle 24. kesäkuuta 2008.

5. HANKKEET: MITÄ NIIHIN KUULUU JA PALJONKO NE MAKSAVAT?

Seuraavassa taulukossa esitetään kyseiset neljä hanketta ja niille suunnitellut määrärahat.

Liitteessä 1 esitetään lyhyt hankekuvaus ja määräraha-arvio ja liitteessä 2 hylätyt hankkeet ja hylkäämisperusteet.

Lyhyt hankekuvaus | Arvioitu määrä |

Tuki vammaisten lasten saamiseksi päivähoitopalvelujen piiriin. | 100 000 |

Overijsessa sijaitsevien toimitilojen kunnostus | 500 000 |

Työhyvinvointiin liittyvä infrastruktuuri | 600 000 |

Euroopan parlamentin kuntokeskukseen maksettava osuus | 1 500 000 |

Yhteensä | 2 700 000 |

Kaikki neljä hanketta liittyvät henkilöstön hyväksi maksettaviin sosiaalimenoihin. Kuntokeskuksen osalta todettakoon, että sen lisäksi, että fyysinen kunto on olennaisen tärkeää henkilöstön hyvinvoinnille, voitonjakomekanismi, jota selostetaan lyhyesti liitteessä 1, ohjaa vuositasolla varoja sosiaalisen toiminnan budjettikohtaan lisäten näin kyseiseen toimintaan käytettävissä olevien varojen määrää.

Euroopan parlamentin kanssa toteutettavaan hankkeeseen liittyy liiketoiminnan elinkelpoisuuden ja liiketoimintaa koskevien oletusten osalta joitakin riskejä Vaikka ne rasittavatkin ensisijassa toimeksisaajaa, voitonjakomekanismin tuotot määräytyvät sen mukaan, kuinka hyvin kuntokeskus menestyy taloudellisesti. Menestyksestä on toistaiseksi takeena se, että tarjouskilpailun perusteella valittu tärkeä alan toimija on luvannut tehdä sopimuksen parlamentin kanssa. Keskuksen rakennus- ja varustustöiden tai varsinaisen toiminnan aikana komissiolla ei ole siitä missään vaiheessa välitöntä vastuuta. Komissio ja Euroopan parlamentti aikovat allekirjoittaa hallinnollisen sopimuksen, jossa vahvistetaan komission kaikki oikeudet (henkilöstön oikeus käyttää kuntokeskusta samoin edellytyksin kuin parlamentin henkilöstö sekä voitonjakomekanismi) ja velvoitteet (varojen siirto).

6. PANKKITILIN LOPETTAMISEN SAATTAMINEN PÄÄTÖKSEEN

Kyseisten varojen, jotka ovat varainhoitoasetuksen 18 artiklan 1 kohdan e alakohdassa tarkoitettuja käyttötarkoitukseen sidottuja tuloja, käyttö edellyttää toimintatavan ja neljän hankkeen hyväksymistä.

7. PÄÄTELMÄT

Komissio

- hyväksyy entisen Economatin toiminnasta kertyneiden tuottojen käytön henkilöstön sosiaalista hyvinvointia edistäviin hankkeisiin

- hyväksyy edellä mainitut neljä hanketta

- hyväksyy arvion kullekin hankkeelle kohdennettavista määristä jättäen yksityiskohtaisen toteutusmenettelyn ja lopulliset mukautukset toimivaltaisen tulojen ja menojen hyväksyjän vastuulle

- antaa yhteistyössä oikeudellisen yksikön kanssa henkilöstön ja hallinnon pääosastolle ohjeet hallinnollisen sopimuksen neuvottelemiseksi Euroopan parlamentin kanssa komission osallistumisesta parlamentin kuntokeskushankkeeseen.

LIITE 1

Talousarvioon sisältymättömät komission entisen Economatin tilit

Hankkeet

8. TUKI VAMMAISTEN LASTEN SAAMISEKSI PÄIVÄHOITOPALVELUJEN PIIRIIN

8.1. Kuvaus

Päivähoitopaikat ottavat säännöllisesti vastaan myös lapsia, joilla on erityistarpeita.

Erityistarpeilla tarkoitetaan erityyppisiä vaikeuksia kuten käyttäytymishäiriöitä ja erilaisia psyykkisiä ja fyysisiä ongelmia. Päätös vammaisen lapsen hyväksymisestä riippuu kuitenkin monista tekijöistä, ja kukin tilanne arvioidaan erikseen lastenlääkärin, kasvatuspsykologin, päivähoitopaikan hallinnon ja vanhempien kanssa. Lopullinen päätös tehdään tapauskohtaisesti, ja sitä tehtäessä otetaan huomioon lapsen omat tarpeet ja sen lapsiryhmän tarpeet, johon kyseinen lapsi liittyisi, sekä päivähoitopaikan sisäiset voimavarat ja infrastruktuurit ja yhteistyökumppanuus ulkopuolisen asiantuntijaryhmän kanssa.

Jos päätös on myönteinen, tilannetta seurataan säännöllisesti ja, jos asian kaikki osapuolet arvioivat, ettei päivähoitopaikka enää pysty täyttämään lapsen tarpeita, lapsi ohjataan uuteen soveltuvampaan paikkaan.

Erityistarpeita omaavien lasten hoito päiväkodissa edellyttää henkilöstön asianmukaista koulutusta ja sopivia varusteita.

8.2. Määräraha-arvio ja alustava aikataulu

Kohde | Kustannukset (euroa) |

Varusteet ja lelut | 20 000 |

Erityiskoulutus 195 työntekijälle ja tarvittava aineisto (kirjat, videot jne.) | 80 000 |

Yhteensä | 100 000 |

Sekä varusteet että koulutusaineisto voidaan tilata vuoden 2008 aikana, sillä puitesopimukset on jo tehty.

8.3. Budjettikohta

Tulot: 590

Menot: 26.01.50.04 – Toimielinten välinen yhteistyö sosiaalialalla

Toimeksiantaja: PO ADMIN

9. OVERIJSESSA SIJAITSEVIEN URHEILU- JA VAPAA-AIKATILOJEN PARANTAMINEN

9.1. Kuvaus

EU:n toimielinten henkilöstön jäsenillä ja heidän perheillään on kiinnostusta käyttää Overijsessa sijaitsevaa toimielinten yhteistä ulkolajien urheilukeskusta nykyistä enemmän, minkä henkilöstökomitea toi uudelleen esille kesäkuussa 2008 pidetyssä sosiaalipolitiikan foorumissa. Ehdotetaan, että nykyinen urheilu- ja jalkapallokenttä korvataan uuden sukupolven synteettisellä kentällä, joka varustetaan niin, että sitä voidaan käyttää kaikenlaisella säällä ja kaikkina aikoina läpi vuoden. Tämä innostaisi työntekijöiden perheitä sekä kollegaryhmiä, harrasteryhmiä ja eläkeläisiä käyttämään keskusta enemmän sekä sisä- että ulkolajien harrastamiseen.

Erityistä huomiota on tarkoitus kiinnittää myös sisäänpääsyyn ja istumapaikkoihin sekä vammaisille soveltuviin hygieniatiloihin.

9.2. Määräraha-arvio ja alustava aikataulu

OIB:n tekniset yksiköt ovat arvioineet kustannuksiksi 500 000 euroa. Paikallisten lupien saamiseen tarvittavan ajan vuoksi kyseiset varat voidaan käyttää vasta vuosina 2009 ja 2010.

9.3. Budjettikohta

Tulot: 590

Menot: 26.01.22.03 – Rakennuksiin liittyvät menot Brysselissä

Toimeksiantaja: OIB

10. TYÖHYVINVOINTIIN LIITTYVÄ INFRASTRUKTUURI

10.1. Kuvaus

Komission henkilöstö, erityisesti harrastepiirit, haluaisi käyttöönsä kaksi monitoimitilaa VM2-rakennuksen pohjakerroksesta. Samassa rakennuksessa sijaitsee myös Foyer. Tila on aikaisemmin ollut pääasiassa arkistotilana, ja se kaipaa perusteellista uudistamista. Se voitaisiin jakaa yhdeksi isommaksi 290 m²:n saliksi paljon tilaa vaativia aerobisia liikuntamuotoja varten ja yhdeksi pienemmäksi 100 m²:n saliksi pienempiä ryhmiä varten. Lisäksi rakennukseen tulisivat suihkut ja pukuhuoneet. Nykyisin monien komission harrasteryhmien on vuokrattava tilat yksityissektorilta tai kunnilta. Monitoimitilat lisäisivät myös Foyerin käyttöä ja sopisivat hyvin komission työhyvinvointipolitiikkaan.

10.2. Määräraha-arvio ja alustava aikataulu

OIB:n tekniset yksiköt ovat arvioineet kustannuksiksi 600 000 euroa.

10.3. Budjettikohta

Tulot: 590

Menot: 26.01.22.03 – Rakennuksiin liittyvät menot Brysselissä

Toimeksiantaja: OIB

11. EUROOPAN PARLAMENTIN KUNTOKESKUKSELLE MAKSETTAVA OSUUS

11.1. Kuvaus

Hankkeella halutaan uudistaa ja laajentaa Euroopan parlamentin nykyistä ”voimistelu- ja kuntoilutilaa” (1 375 m²) lisäämällä siihen ”vesiurheilu- ja rentoutustila” (925 m²), varustamalla tila sekä antamalla se ulkopuolisen toimeksisaajan johdettavaksi seuraavia vastaan:

- kiinteä maksu (vahvistettu tarjouskilpailussa 300 000 euroksi)

- osuus ylimääräisestä voitosta (alkaen 10 prosentista, kun voitto on 100 000 – 200 000 euroa, 50 prosenttiin, kun voitto on suurempi kuin 500 000 euroa)

- samat sisäänpääsyä ja kausimaksuja koskevat edellytykset komission ja Euroopan parlamentin henkilöstölle.

Komissio osallistuisi rakennus- ja varustelukustannuksiin siirtämällä osan entisen Economatin varoista Euroopan parlamentin toimintamäärärahoihin.

Komission maksuosuuteen suhteutettu osuus voitosta kirjattaisiin komission hallintomenoihin sosiaalialan toimien budjettikohtaan käyttötarkoitukseen sidottuina tuloina ja se kasvattaisi sosiaalisten tavoitteiden edistämiseen käytettävien varojen määrää.

11.2. Määräraha-arvio ja alustava aikataulu

Varojen määrästä päätetään komission osallistumisesta tehtävällä poliittisella päätöksellä. Ehdotettu määrä on 1 500 000 euroa, mikä vastaa noin 30 prosenttia parlamentin puhemiehistön hyväksymistä hankkeen arvioiduista kustannuksista.

Toimeksisaaja keskuksen johtamista varten on valittu tarjouskilpailun perusteella, ja korjaustöitä koskeva tarjouskilpailu on julkaistu tavoitteena saada työt valmiiksi vuoden 2009 loppuun mennessä.

Varat voidaan kuitenkin siirtää parlamentille jo vuonna 2008 heti, kun sopimus hallinnollisista järjestelyistä on allekirjoitettu.

11.3. Budjettikohta

Tulot: 590

Menot:

- Euroopan parlamentille maksettava osuus : 26.01.50.04 – Toimielinten välinen yhteistyö sosiaalialalla

- Vuotuinen käyttötarkoitukseen sidottu tulo : 26.01.50.04 – Toimielinten välinen yhteistyö sosiaalialalla

Toimeksiantaja: PO ADMIN

LIITE 2

Talousarvioon sisältymättömät komission entisen Economatin tilit

Hylätyt hankkeet

12. KOMISSION KUNTOKESKUS

Käytettävissä oleva määrä on riittämätön, jotta sillä voitaisiin muuttaa ja varustaa nykyinen tila taloudellisesti kannattavaksi kuntokeskukseksi. Tämä varojen kokonaismäärää koskeva arvio pätee tietysti vielä suuremmassa määrin pienempään osaan ja rahoitettavaksi on kuitenkin valittava useampia hankkeita.

13. HENKILÖSTÖKAHVILOIDEN JA -RAVINTOLOIDEN KUNNOSTUS

Henkilöstön edustajat vaativat, että tämä menoerä rahoitetaan OIB:n tavanomaisilla budjettivaroilla, ja vaatimus hyväksyttiin.

14. SUIHKUJEN ASENNUS TYÖMATKAPYÖRÄILIJÖITÄ VARTEN

Henkilöstön edustajat vaativat, että tämä menoerä rahoitetaan OIB:n tavanomaisilla budjettivaroilla, ja vaatimus hyväksyttiin.

15. PAIKALLISTEN TYÖNVÄLITYSTOIMISTOJEN AVAAMINEN TÄRKEIMMISSÄ KOMISSION RAKENNUKSISSA

Toimistot jakavat niin kutsuttuja titres-services/Dienstencheques -kuponkeja, joilla voi ostaa laillisesti kotitalouspalveluja laittomilla markkinoilla toimivan työvoiman käytön sijasta.

Tällainen toimisto tarvitsee tilat, palveluja ja henkilöstön, mikä merkitsee kustannuksia myös jatkossa. Tästä syystä täyttymättä jäisi kriteeri, jonka mukaan rahoituksen on tapahduttava kertainvestointina ilman myöhempiä menoeriä.

16. ETTERBEEKIN SAIRAALAN OSTO

Oston jälkeen sairaala muutettaisiin monitoimikeskukseksi, johon tulisi asuntoja vanhuksille ja vammaisille, lastentarha, päiväkoti ja harrasteryhmien kokoontumistila.

On selvää, että ehdotetun keskuksen toiminnasta aiheutuisi huomattavia kustannuksia vuositasolla. Tästä syystä täyttymättä jäisi kriteeri, jonka mukaan rahoituksen on tapahduttava kertainvestointina ilman myöhempiä menoeriä.

17. PAIKKOJEN VARAAMINEN HUOLLETTAVANA OLEVILLE VAMMAISILLE AIKUISILLE

Brysselissä ja Belgian kolmen yhteisön (flaamin-, ranskan- ja saksankielisen) alueella sijaitseville yksittäisille laitoksille tai vastuuvirastoille maksettava avustuksen kaltainen maksu olisi antanut työtehtävissä toimivalle tai eläkkeellä olevalle EU:n henkilöstölle tietynlaisen etusijan sen huollettavana olevien aikuisten vammaisten osalta.

Vaikka suunnitelma näytti aluksi lupaavalta, sitä ei kuitenkaan voitu lopulta toteuttaa lähinnä siksi, että Belgian viranomaiset olivat haluttomia hyväksymään komission ehdotusta.